Antwoorde gesoek oor metropolisie-hoë se aanstellingArgieffoto: tshwane.gov.za “Ons het binnekort ŉ vergadering met Jason Ngobeni, die stadsbestuurder, rakende die aanstelling,” het Nkhetheni Muthavhi, Samwu se streeksvoorsitter, aan Sapa gesê. “Ons wil weet hoekom die stad nie haar kwalifikasies geverifieer het voor sy in ŉ senior posisie aangestel is nie.” Johanna “Trish” Armstrong word deur die metropolisie ondersoek vir bedrog. Armstrong kon nie vir kommentaar bereik word nie. Die metropolisie het Donderdag aangekondig dat hy vir Armstrong ŉ brief gestuur het waarin sy ingelig is van die voorneme om haar te skors. Senior superintendent Isaac Mahamba het gesê daar is ŉ moontlikheid dat Armstrong ook krimineel vervolg kan word. Mahamba sê Armstrong, direkteur van navorsing en hulpbron-ontwikkeling, word ondersoek nadat sy glo dokumente vervals het om in haar posisie aangestel te word. Sy is sedert Mei 2013 in die posisie en verdien ŉ jaarlikse salaris van R704 650. Volgens Armstrong se posbeskrywing is sy verantwoordelik vir die bestuur en oorsien van navorsing en ontwikkeling, vuurwapenbestuur, werknemers se welstand, en ander interne sake. Armstrong word daarvan beskuldig dat sy haar verkeersdiploma en polisie-opleidingsertifikaat vervals het. Mothavhi sê die paneel wat betrokke was by Armstrong se onderhoud en gevolglike aanstelling is onder meer van die kwessies wat tydens die vergadering bespreek sal word.